ໄທອາດຕ້ອງໃຊ້ກົດໝາຍວ່າດ້ວຍຄົນເຂົ້າເມືອງຜິດໝາຍເພື່ອສົ່ງຊາວມົ້ງ ຫ້ວຍນ້ຳຂາວຄືນລາວ
ໄທອາດຕ້ອງໃຊ້ກົດໝາຍວ່າດ້ວຍຄົນເຂົ້າເມືອງຜິດໝາຍຕໍ່ຊາວມົ້ງ ຢູ່ຫ້ວຍນ້ຳຂາວ
ທາງການໄທຈະດຳເນີນມາດຕະການທາງກົດໝາຍ ວ່າດ້ວຍການເຂົ້າເມືອງຜິດກົດໝາຍຕໍ່ຊາວມົ້ງ ຢູ່ສູນຮອງຮັບຊົ່ວຄາວບ້ານຫ້ວຍນ້ຳຂາວ ເພື່ອທີ່ຈະສົ່ງຊາວມົ້ງທຸກຄົນ ກັບຄືນໄປ ລາວໃຫ້ໄດ້ທັງໝົດພາຍໃນ2 ເດືອນຂ້າງໜ້າ ພັນເອກປະສິດທິພົງ ມູນດີ ເສນາທິການໜ່ວຍ ສະເພາະກິດຂອງກອງທັບພາກທີ 3 ຂອງໄທ,ຜູ້ຮັບຜິດຊອບບັນຫາຊາວມົ້ງລາວທີ່ພັກອາໃສຢູ່ສູນຮັບຊົ່ວຄາວບ້ານຫ້ວຍນ້ຳຂາວໃນເຂດອຳເພີເຂົາຄໍ້,ຈັງຫວັດເພັດສະບູນ ທາງພາກເໜືອຕອນຫລ່າງຂອງປະເທດໄທໄດ້ໃຫ້ການຢືນຢັນວ່າມາດຕະການຕໍ່ໄປທີ່ທາງການໄທຈະດຳເນີນກັບບັນດາຊາວມົ້ງລາວທຸກຄົນທີ່ຢູ່ສູນຮອງຮັບຊົ່ວຄາວດັ່ງກ່າວກໍ່ຄືການປະຕິບັດຕາມກົດໝາຍວ່າດ້ວຍການເຂົ້າເມືອງໄທຜິດກົດໝາຍຊຶ່ງກໍໝາຍຄວາມວ່າຊາວມົ້ງທຸກຄົນຈະຖືສົ່ງຕົວກັບຄືນໄປລາວໃນຖານະຄົນເຂົ້າເມືອງໄທໂດຍຜິດກົດໝາຍນັ້ນເອງ ສາເຫດທີ່ເຮັດໃຫ້ທາງການໄທຕ້ອງປະຕິບັດຕາມກົດໝາຍວ່າດ້ວຍການເຂົ້າເມືອງໂດຍຜິດກົດໝາຍຕໍ່ບັນດາຊາວມົ້ງກໍ່ຍ້ອນວ່າຊາວມົ້ງສ່ວນໃຫຍ່ຍັງຄົງບໍ່ຍອມສະມັກໃຈເດີນທາງກັບຄືນໄປລາວໃນຂະນະທີ່ທາງການລາວ ແລະ ໄທນັ້ນກໍໄດ້ຕົກລົງຮ່ວມກັນແລ້ວວ່າຈະດຳເນີນການສົ່ງແລະ ຮັບເອົາຊາວມົ້ງກັບຄືນໄປລາວໃຫ້ໄດ້ທັງໝົດພາຍໃນທ້າຍປີນີ້ແລະ ເມື່ອປະກອບກັບໃນຊ່ວງເດືອນທັນວາປີນີ້ ລັດຖະບານລາວກໍ່ຈະເປັນເຈົ້າພາບຈັດການແຂ່ງຂັນກິລາ SEAGames ຄັ້ງທີ່25 ອີກດ້ວຍແລ້ວຈຶ່ງເຮັດໃຫ້ຕ້ອງດຳເນີນການສົ່ງແລະຮັບເອົາຊາວມົ້ງໃຫ້ໄດ້ທັ້ງໝົດພາຍໃນເດືອນພະຈິກນີ້ ເປັນຢ່າງຊ້າ ກ່ອນໜ້າທີ່ທາງການໄທໄດ້ທຳການສຳຫຼວດແລະພິຈາລະນາບັນດາພະຍານຫຼັກຖານຕ່າງໆລວມໄປເຖິງການສອບປາກຊາວມົ້ງດ້ວຍນັ້ນກໍ່ເຮັດໃຫ້ພົບວ່າໃນຈຳນວນຊາວມົ້ງຫຼາຍກວ່າ8 000 ຄົນທີ່ໄດ້ພາກັນເດີນທາງອອກຈາກລາວມາພັກອາໃສຢູ່ສູນຮອງຮັບບ້ານຫ້ວຍນ້ຳ ຂາວ ນັບແຕ່ປີ 2004 ເປັນຕົ້ນມານັ້ນ ສ່ວນໃຫຍ່ ກໍຄື 92%ເປັນຊາວມົ້ງລາວທີ່ເດີນທາງເຂົ້າມາໃນໄທດ້ວຍເຫດຜົນທາງເສດຖະກິດສ່ວນ 8%ທີ່ຍັງເຫຼືອກໍອາດມີຄວາມເປັນໄປໄດ້ວ່າພວກເຂົາເຈົ້າເຄີຍເປັນທະຫານCIA ຂອງສະຫະລັດ ອາເມຣິກາໃນໄລຍະສົງຄາມອິນໂດຈີນ ແຕ່ຢ່າງໃດກໍຕາມ ພັນເອກປະສິດທິພົງ ກໍ່ໄດ້ເນັ້ນຢໍ້າວ່າຂໍ້ມູນດັ່ງກ່າວນີ້ຍັງຄົງເປັນພຽງແຕ່ຂໍ້ມູນໃນຂັ້ນເບື້ອງຕົ້ນ ຈຶ່ງບໍ່ສາມາດທີ່ຈະໃຊ້ປະກອບການພິຈາລະນາຕັດສິນໃຈແນວໃດແນວ ນຶ່ງຕໍ່ຊາວມົ້ງທີ່ຈັດຢູ່ໃນກຸ່ມນີ້ ໄດ້ແຕ່ຢ່າງໃດ ຊຶ່ງກໍໝາຍຄວາມວ່າການດຳເນີນການສົ່ງຊາວມົ້ງກັບຄືນໄປລາວນັ້ນ ກໍຈະຍັງຄົງມີການດຳເນີນການຕໍ່ໄປ ນັບຈາກປີ 2007 ເປັນຕົ້ນມາ ທາງການໄທ ໄດ້ສົ່ງຊາວມົ້ງກັນຄືນໄປໃຫ້ກັບທາງການລາວແລ້ວຈຳນວນຫລາຍກວ່າ 3 000 ຄົນ ຊຶ່ງກໍເຮັດໃຫ້ຍັງເຫລືອຊາວມົ້ງ ອີກເກືອບ 4 000ກວ່າຄົນ ທີ່ຈະຖືກທາງການໄທສົ່ງກັບຄືນໄປລາວໂດຍການບັງຄັບໃຊ້ກົດໝາຍວ່າດ້ວຍການເຂົ້າເມືອງໄທໂດຍຜິດກົດໝາຍ ທັ້ງນີ້ກໍ່ເນື່ອງຈາກທາງການລາວ ແລະ ໄທນັ້ນຖືວ່າຊາວມົ້ງເຫຼົ່ານີ້ເປັນ ພຽງບັນຫາຄົນເຂົ້າເມືອງໂດຍຜິດກົດໝາຍມາໂດຍຕະຫລອດ ຈຶ່ງບໍ່ຍອມອານຸ ຍາດໃຫ້ອົງການຂອງສາກົນ ໂດຍສະເພາະແມ່ນ UNHCR ເຂົ້າມາຫຍຸ້ງກ່ຽວແຕ່ຢ່າງໃດ